Natt til tirsdag ble en person funnet død i en leilighet på Landås. Politiet bekreftet på en pressekonferanse i ettermiddag at det er snakk om drap og drapsforsøk på et ektepar.

Ifølge BT og BA er det ekteparets sønn som er siktet.

– Den drepte er en 63 år gammel kvinne, opplyser politiadvokat Eli Valheim.

Hennes mann ble funnet hardt skadet utenfor leiligheten.

Stoppet politiet

Klokken 03:30 i natt kjørte en politipatrulje i Nattlandsveien. Politiet ble der stoppet av en mann som de oppdaget var skadet. De fikk tilkalt ambulanse.

Like ved pågrep de også mannen som nå er siktet.

Politiet og ambulansepersonalet tok seg inn i en leilighet like ved og fant en kvinne. Hun ble erklært død på stedet.

Kvinnen skal obduseres på Gades Institutt, opplyser politiet.

I familie

En person er siktet for drap og drapsforsøk. Han er i familie med de to, sier politiet.

– Den drapssiktede er kjent for politiet fra før, opplyser Valheim, men ønsker ikke å gå inn på hvilke saker de kjenner ham fra.

Politiet har sikret flere våpen de tror kan være brukt i angrepet.

Alle de tre er norske statsborgere med utenlandsk opprinnelse.

– Det er altfor tidlig å si noe om motiv, sier Valheim.

ETTERFORSKER DRAPET: Politiadvokat Eli Valheim holdt pressekonferanse tirsdag. Foto: Even Norheim Johansen / NRK Hordaland

Bistandsadvokat Thom B. Haaland representerer den skadde mannen og de voksne barna i saken.

– De opplever en bunnløs sorg, og synes dette er forferdelig trist, sier Haaland.

Advokaten forteller at familien har vært bekymret for helsetilstanden til den siktede 36-åringen.

– Men det er for tidlig for meg å snakke om det i mer detalj, sier Haaland.

PREGET: Thom B. Haaland er bistandsadvokat for den 59 år gamle mannen som ligger skadd på sykehus. Han kan ikke opplyse om tilstanden til mannen tirsdag kveld. Foto: Eva Groven / Budstikka

Advokat Egil Jordan er oppnevnt som forsvarer for den siktede 36-åringen. Han har vært opptatt med en annen rettssak tirsdag, og har derfor fått hjelp av kollega i Advokatene Sæverud & co., Steinar Moritz Andersen, til tirsdagens avhør.

– Han erkjenner ikke straffskyld. Han har gitt sin beskrivelse av hva som skjedde, men jeg kan ikke gå inn på detaljer i det han har forklart, sier Andersen.

Varetektsfengsles i morgen

– Den siktede har forklart seg greit for politiet, forteller Valheim.

Han er blitt avhørt to ganger og har forklart at han har stukket de to fornærmede.

Den siktede vil bli fremstilt for varetektsfengsling onsdag. Politiet opplyser om at de fremover vil gjennomføre vitneavhør.